Hemangioom on healoomuline veresoonkoelisest endoteelist pärinev tuumor. Infantiilsed hemangioomid omavad oma arengus staadiume: proliferatsioonifaas kestab kuni 1. eluaasta lõpuni ning sel ajal toimub endoteelirakkude kiire paljunemine ja kasvaja suurenemine. Kasvaja kasvab kiiremini kui laps, muutub nahapinnast kõrgemaks, võib olla erineva kuju ja suurusega. Varajase involutsioonifaasi käigus (1.-5. eluaasta) hakkab tuumor vähenema. Osa tuumoritest taandareneb selles perioodis  täielikult. Järgneb veel hiline involutsioonifaas kuni puberteedini. Enamik tuumoritest kaob 9. eluaastaks. 50% kasvajatest jääb alles mingi residuaalne nahamuutus: teleangiektaasia, armistumine, naha atroofia, hüpopigmentatsioon. Enamik hemangioomidest ravi ei vaja, kuid vähesed omavad siiski kliinilist tähtsust - haavanduvad, kompressiooni avaldavad, veritsevad hemangioomid. Sel juhul kasutatakse medikamentoosse ravina glükokortikoide (toopilisi, peroraalseid) või interferoon alfat. Ka nt beeta-blokkeritel on  näidatud tuumorit vähendavat toimet. Võimalik on teostada krüoteraapiat, laserravi, kirurgilist eemaldamist ja emboliseerimist. Kui tegemist on näol või genitaalidel olevate hemangioomidega, rakendatakse kiiret ravi proliferatsioonistaadiumi peatamiseks. Lisaks kasutatakse ravi ka eelpoolnimetatud komplikatsioonide puhul ning juhul, kui pärast 4. eluaastat on kasvajast alles jäänud residuaalnähte.